KOMISSION DELEGOITU ASETUS (EU) 2019/1602,

annettu 23 päivänä huhtikuuta 2019,

Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse yhteisen terveyttä koskevan tuloasiakirjan seuraamisesta eläinten ja tavaroiden lähetysten mukana määräpaikkaan asti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 50 artiklan 4 kohdan,

sekä katsoo seuraavaa:

(1) Euroopan parlamentin ja neuvoston asetuksella (EU) 2017/625 vahvistetaan säännöt, jotka koskevat jäsenvaltioiden toimivaltaisten viranomaisten toteuttamaa unioniin saapuvien eläinten ja tavaroiden virallista valvontaa, jotta voidaan todentaa elintarvikeketjua koskevan unionin lainsäädännön noudattaminen.

(2) Koska säännöt siitä, milloin ja millä edellytyksin kauttakuljetuksessa oleviin lähetyksiin olisi liitettävä yhteinen terveyttä koskeva tuloasiakirja, on tarkoitus vahvistaa erillisessä asetuksen (EU) 2017/625 51 artiklan 1 kohdan nojalla hyväksyttävässä delegoidussa säädöksessä, tätä asetusta olisi sovellettava ainoastaan lähetyksiin, jotka on tarkoitettu saatettaviksi markkinoille unionissa.

(3) Asetuksessa (EU) 2017/625 säädetään, että nimettyjen rajatarkastusasemien kautta unioniin tulevien eläinten ja tavaroiden lähetysten mukana on oltava yhteinen terveyttä koskeva tuloasiakirja. Kun virallinen valvonta on suoritettu ja yhteinen terveyttä koskeva tuloasiakirja on saatu valmiiksi, lähetykset voidaan jakaa osiin toimijan kaupallisten tarpeiden mukaan.

(4) Jotta voidaan varmistaa lähetysten jäljitettävyys ja toimivaltaisten viranomaisten välinen asianmukainen viestintä määräpaikassa, olisi vahvistettava niitä edellytyksiä ja käytännön järjestelyitä koskevat säännöt, joiden mukaisesti markkinoille saatettaviksi tarkoitettuihin lähetyksiin olisi liitettävä yhteinen terveyttä koskeva tuloasiakirja niiden määräpaikkaan asti. On erityisesti aiheellista vahvistaa yksityiskohtaiset säännöt, jotka liittyvät yhteiseen terveyttä koskevaan tuloasiakirjaan tapauksissa, joissa lähetykset jaetaan osiin.

(5) Jotta voidaan varmistaa sellaisten lähetysten jäljitettävyys, jotka jaetaan osiin rajatarkastusasemalla sen jälkeen, kun virallinen valvonta on suoritettu ja toimivaltainen viranomainen on saanut valmiiksi yhteisen terveyttä koskevan tuloasiakirjan, on aiheellista edellyttää, että lähetyksestä vastaava toimija toimittaa asetuksen (EU) 2017/625 131 artiklassa tarkoitetun virallisen valvonnan tiedonhallintajärjestelmän, jäljempänä ’IMSOC’, kautta osiin jaetun lähetyksen jokaiselle osalle yhteisen terveyttä koskevan tuloasiakirjan, jotka rajatarkastusaseman toimivaltaisten viranomaisten olisi saatettava valmiiksi ja joiden olisi oltava osiin jaetun lähetyksen jokaisen osan mukana kussakin yhteisessä terveyttä koskevassa tuloasiakirjassa ilmoitettuun määräpaikkaan asti.

(6) Jotta voidaan estää yhteisen terveyttä koskevan tuloasiakirjan vilpillinen uudelleenkäyttö, on aiheellista edellyttää, että tulliviranomaiset ilmoittavat IMSOC:lle tiedot tulli-ilmoituksessa mainitun lähetyksen määrästä, jotta varmistetaan, että tällaisessa tulli-ilmoituksessa ilmoitetut määrät vähennetään yhteisessä terveyttä koskevassa tuloasiakirjassa ilmoitetusta sallitusta kokonaismäärästä. Tulliviranomaisten on vaihdettava tietoja käyttäen Euroopan parlamentin ja neuvoston asetuksen (EU) N:o 952/2013 (2) 6 artiklan 1 kohdassa tarkoitettuja tullin sähköisiä tietojenkäsittelymenetelmiä. Sovellettaessa tätä asetusta olisi käytettävä tällaisia sähköisiä tietojenkäsittelymenetelmiä. Jotta tulliviranomaisilla olisi riittävästi aikaa tällaisten menetelmien laatimiseen, on aiheellista säätää, että velvollisuutta antaa tiedot lähetysten määrästä IMSOC:lle sovelletaan kussakin jäsenvaltiossa siitä päivästä, jona tällaiset menetelmät tulevat käyttöön kyseisessä jäsenvaltiossa, tai 1 päivästä maaliskuuta 2023 sen mukaan, kumpi ajankohta on aikaisempi.

(7) Koska asetusta (EU) 2017/625 sovelletaan 14 päivästä joulukuuta 2019, tätä asetusta olisi myös sovellettava kyseisestä päivästä,

ON HYVÄKSYNYT TÄMÄN ASETUKSEN:

1 artikla Kohde ja soveltamisala 1. Tällä asetuksella vahvistetaan ne tapaukset ja edellytykset, joissa edellytetään, että asetuksen (EU) 2017/625 56 artiklassa tarkoitetuttu yhteinen terveyttä koskeva tuloasiakirja seuraa markkinoille saatettavaksi aiotun, asetuksen (EU) 2017/625 47 artiklan 1 kohdassa tarkoitettujen eläinten ja tavaroiden luokkien lähetyksen mukana, jäljempänä ’lähetys’, määräpaikkaan asti. 2. Tätä asetusta ei sovelleta kauttakuljetettaviin lähetyksiin.

2 artikla Määritelmät Tässä asetuksessa ’määräpaikalla’ tarkoitetaan paikkaa, jonne lähetys toimitetaan lopullista lastista purkamista varten, yhteisessä terveyttä koskevassa tuloasiakirjassa ilmoitetun mukaisesti.

3 artikla Tapaukset, joissa yhteisen terveyttä koskevan tuloasiakirjan on seurattava lähetysten mukana niiden määräpaikkaan Yhteisen terveyttä koskevan tuloasiakirjan on seurattava kunkin lähetyksen mukana riippumatta siitä, onko se jaettu osiin rajatarkastusasemalla vai rajatarkastusasemalta lähdön jälkeen mutta ennen sen luovuttamista vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti.

4 artikla Osiin jakamattomien lähetysten mukana seuraavaa yhteistä terveyttä koskevaa tuloasiakirjaa koskevat edellytykset Kun lähetystä ei ole jaettu osiin ennen kuin se luovutetaan vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti, sovelletaan seuraavia vaatimuksia: a) lähetyksestä vastaavan toimijan on varmistettava, että lähetyksen mukana seuraa paperi- tai sähköinen kopio yhteisestä terveyttä koskevasta tuloasiakirjasta lähetyksen määräpaikkaan ja siihen asti, kunnes se luovutetaan vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti; b) lähetyksestä vastaavan toimijan on ilmoitettava yhteisen terveyttä koskevan tuloasiakirjan viitenumero tulliviranomaisille toimitettavassa tulli-ilmoituksessa ja pidettävä kopio kyseisestä yhteisestä terveyttä koskevasta tuloasiakirjasta tulliviranomaisten saatavilla asetuksen (EU) N:o 952/2013 163 artiklan mukaisesti; c) tulliviranomaisten on annettava IMSOC:lle tiedot tulli-ilmoituksessa mainitusta lähetyksen määrästä ja sallittava lähetyksen asettaminen tullimenettelyyn ainoastaan silloin, kun yhteisessä terveyttä koskevassa tuloasiakirjassa vahvistettu kokonaismäärä ei ylity. Tätä vaatimusta ei sovelleta, kun lähetys on määrä asettaa asetuksen (EU) N:o 952/2013 210 artiklan a ja b alakohdassa tarkoitettuihin erityismenettelyihin.

5 artikla Rajatarkastusasemalla osiin jaettujen lähetysten mukana seuraavaa yhteistä terveyttä koskevaa tuloasiakirjaa koskevat edellytykset 1. Kun lähetys on määrä jakaa osiin rajatarkastusasemalla, sovelletaan seuraavia vaatimuksia: a) antaessaan asetuksen (EU) 2017/625 56 artiklan 3 kohdan mukaisen ennakkoilmoituksen lähetyksestä vastaavan toimijan on ilmoitettava yhteisessä terveyttä koskevassa tuloasiakirjassa rajatarkastusasema koko lähetyksen määräpaikaksi; b) kun rajatarkastusaseman toimivaltainen viranomainen on saanut koko lähetyksen osalta yhteisen terveyttä koskevan tuloasiakirjan valmiiksi asetuksen (EU) 2017/625 56 artiklan 5 kohdan mukaisesti, lähetyksestä vastaavan toimijan on pyydettävä, että lähetys jaetaan osiin, ja toimitettava IMSOC:n kautta yhteinen terveyttä koskeva tuloasiakirja kullekin osiin jaetun lähetyksen osalle ja ilmoitettava siinä osiin jaetun lähetyksen kyseisen osan määrä, kuljetusväline ja määräpaikka; c) rajatarkastusaseman toimivaltaisen viranomaisen on saatettava osiin jaetun lähetyksen kunkin osan yhteinen terveyttä koskeva tuloasiakirja valmiiksi asetuksen (EU) 2017/625 56 artiklan 5 kohdan mukaisesti sillä edellytyksellä, että näissä yhteisissä terveyttä koskevissa tuloasiakirjoissa ilmoitettujen määrien summa ei ylitä koko lähetyksen yhteisessä terveyttä koskevassa tuloasiakirjassa esitettyä kokonaismäärää; d) lähetyksestä vastaavan toimijan on varmistettava, että osiin jaetun lähetyksen kunkin osan mukana seuraa paperi- tai sähköinen kopio osiin jaetun lähetyksen kyseisen osan yhteisestä terveyttä koskevasta tuloasiakirjasta siinä ilmoitettuun määräpaikkaan ja siihen asti, kunnes se luovutetaan vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti; e) lähetyksestä vastaavan toimijan on ilmoitettava osiin jaetun lähetyksen kunkin osan kohdalta yhteisen terveyttä koskevan tuloasiakirjan viitenumero tulliviranomaisille toimitettavassa tulli-ilmoituksessa ja pidettävä kopio kyseisestä yhteisestä terveyttä koskevasta tuloasiakirjasta tulliviranomaisten saatavilla asetuksen (EU) N:o 952/2013 163 artiklan mukaisesti; f) tulliviranomaisten on annettava IMSOC:lle tiedot tulli-ilmoituksessa mainitusta osiin jaetun lähetyksen kyseisen osan määrästä ja sallittava kyseisen osan asettaminen tullimenettelyyn ainoastaan silloin, kun jaetun lähetyksen kyseisen osan yhteisessä terveyttä koskevassa tuloasiakirjassa vahvistettu kokonaismäärä ei ylity. Tätä vaatimusta ei sovelleta, kun lähetys on määrä asettaa asetuksen (EU) N:o 952/2013 210 artiklan a ja b alakohdassa tarkoitettuihin erityismenettelyihin. 2. Kun vaatimustenvastainen lähetys on tarkoitus jakaa osiin rajatarkastusasemalla ja kun rajatarkastusaseman toimivaltainen viranomainen määrää toimijan toteuttamaan yhden tai useampia asetuksen (EU) 2017/625 66 artiklan 4 kohdassa tarkoitetuista toimista ainoastaan lähetyksen jonkin osan kohdalla, sovelletaan seuraavia vaatimuksia: a) kun rajatarkastusaseman toimivaltainen viranomainen on saanut koko lähetystä koskevan yhteisen terveyttä koskevan tuloasiakirjan valmiiksi, lähetyksestä vastaavan toimijan on toimitettava yhteinen terveyttä koskeva tuloasiakirja kullekin osiin jaetun lähetyksen osalle ja ilmoitettava siinä kyseisen osan määrä, kuljetusväline ja määräpaikka; b) rajatarkastusaseman toimivaltaisen viranomaisen on saatettava osiin jaetun lähetyksen kunkin eri osan yhteinen terveyttä koskeva tuloasiakirja valmiiksi asetuksen (EU) 2017/625 56 artiklan 5 kohdan mukaisesti ottaen huomioon osiin jaetun lähetyksen kunkin osan kohdalla tehty päätös; c) osiin jaetun lähetyksen kuhunkin osaan sovelletaan 1 kohdan d, e ja f alakohtaa.

6 artikla Rajatarkastusasemalta lähdön jälkeen osiin jaettujen tullivalvonnassa olevien lähetysten mukana seuraavaa yhteistä terveyttä koskevaa tuloasiakirjaa koskevat edellytykset Kun lähetys on määrä jakaa osiin sen jälkeen, kun se on lähtenyt rajatarkastusasemalta ja ennen kuin se luovutetaan vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti, sovelletaan seuraavia vaatimuksia: a) lähetyksestä vastaavan toimijan on varmistettava, että osiin jaetun lähetyksen kunkin osan mukana seuraa paperi- tai sähköinen kopio yhteisestä terveyttä koskevasta tuloasiakirjasta siihen asti, kunnes se luovutetaan vapaaseen liikkeeseen asetuksen (EU) 2017/625 57 artiklan 2 kohdan b alakohdan mukaisesti; b) lähetyksestä vastaavan toimijan on osiin jaetun lähetyksen kunkin osan kohdalta ilmoitettava yhteisen terveyttä koskevan tuloasiakirjan viitenumero tulliviranomaisille toimitettavassa tulli-ilmoituksessa ja pidettävä kopio kyseisestä yhteisestä terveyttä koskevasta tuloasiakirjasta tulliviranomaisten saatavilla asetuksen (EU) N:o 952/2013 163 artiklan mukaisesti; c) tulliviranomaisten on osiin jaetun lähetyksen kunkin osan kohdalta annettava IMSOC:lle tiedot kyseisestä osasta tulli-ilmoituksessa ilmoitetusta määrästä ja sallittava osan asettaminen tullimenettelyyn ainoastaan silloin, kun yhteisessä terveyttä koskevassa tuloasiakirjassa vahvistettu kokonaismäärä ei ylity. Tätä vaatimusta ei sovelleta, kun lähetys on määrä asettaa asetuksen (EU) N:o 952/2013 210 artiklan a ja b alakohdassa tarkoitettuihin erityismenettelyihin.

7 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 14 päivästä joulukuuta 2019. Seuraavia säännöksiä sovelletaan kuitenkin kussakin jäsenvaltiossa siitä päivästä, jona asetuksen (EU) N:o 952/2013 6 artiklan 1 kohdassa tarkoitetut tullin sähköiset tietojenkäsittelymenetelmät tulevat toimintaan kyseisessä jäsenvaltiossa, tai 1 päivästä maaliskuuta 2023 sen mukaan, kumpi ajankohta on aikaisempi. a) 4 artiklan ensimmäisen kohdan c alakohta; b) 5 artiklan 1 kohdan b alakohta; c) 6 artiklan ensimmäisen kohdan c alakohta. Jäsenvaltioiden on ilmoitettava komissiolle ja muille jäsenvaltioille se päivä, jona niiden sähköiset tietojenkäsittelymenetelmät otetaan toimintaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä huhtikuuta 2019. Komission puolesta Puheenjohtaja Jean-Claude JUNCKER

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).